雙石
作者：白居易
朝代：唐

paragraphs: 蒼然兩片石，厥狀怪且醜。
俗用無所堪，時人嫌不取。
結從胚渾始，得自洞庭口。
萬古遺水濱，一朝入吾手。
擔舁來郡內，洗刷去泥垢。
孔黑煙痕深，罅青苔色厚。
老蛟蟠作足，古劍插爲首。
忽疑天上落，不似人間有。
一可支吾琴，一可貯吾酒。
峭絕高數尺，坳泓容一斗。
五弦倚其左，一桮置其右。
窪樽酌未空，玉山頹已久。
人皆有所好，物各求其偶。
漸恐少年場，不容垂白叟。
迴頭問雙石，能伴老夫否。
石雖不能言，許我爲三友。